ישיבת מליאה, כנסת 23, פרוטוקול מספר 33, 2020-05-26 00:00

יריב לוין: חברות וחברי הכנסת, היום יום שלישי, ג' בסיוון התש"ף, 26 במאי 2020.

יריב לוין: אני פותח את הישיבה.

יריב לוין: נאומים בני דקה.

יריב לוין: חבר הכנסת יואל רזבוזוב – ראשון הדוברים, בבקשה.

יריב לוין: היום אנחנו במדיניות ליברלית של נאומים בני דקה פלוס, אז אפשר.

יואל רזבוזוב: דקה פלוס יספיקו לנו.

יואל רזבוזוב: תודה.

יואל רזבוזוב: כבוד היושב-ראש, חבריי חברי הכנסת, כבוד השר, בתקופה הזאת אני מסתובב הרבה ברחבי הארץ ונפגש עם עסקים שנפגעו ממשבר הקורונה.

יואל רזבוזוב: ואני שומע את אותם הסיפורים, סיפורים שחוזרים, סיפורים על אטימות, סיפורים על זה שהאתר של רשות המיסים לא עובד, לא מצליחים להיכנס אליו, לא מצליחים לקבל תשובות.

יואל רזבוזוב: סיפורים על הלוואות שהבטיחו – ה-80 מיליארד, ה-100 מיליארד, כשבסופו של דבר האנשים פשוט לא קיבלו את הכסף הזה.

יואל רזבוזוב: הכסף לא מגיע.

יואל רזבוזוב: הפעימות, פעימה ראשונה ופעימה שנייה שולמו; ישנם עסקים כמו תיירות, כמו המסעדנות, שאנחנו יודעים שהם אמורים לפתוח עכשיו, אבל לא יהיה תזרים מזומנים, לא יהיה כסף עכשיו.

יואל רזבוזוב: ואף אחד לא מדבר על פעימה שלישית, איך אנחנו עוזרים לעסקים הללו, לאולמות האירועים.

יואל רזבוזוב: יש כל כך הרבה ענפים שבאמת נפגעו והם לא יודעים איך הם הולכים להתקיים, פשוט לא יודעים.

יואל רזבוזוב: היום נפגשתי עם חוגי ספורט.

יואל רזבוזוב: הם הולכים להישאר בלי הקייטנות בקיץ וגם עכשיו רוב הילדים פרשו וההורים לא מחזירים אותם לחוגים, וזה קורה בהרבה ענפים.

יואל רזבוזוב: הצריכה של האנשים – המודעות לצריכה בכלל השתנתה.

יואל רזבוזוב: חדרי כושר – אנשים פשוט לוקחים את המנויים בחזרה, מפסיקים להתאמן, מפסיקים מנויים ולשלם את כל מה שהם היו רגילים לשלם.

יואל רזבוזוב: והעסקים, באמת, אלה שקרסו כבר קרסו ואנחנו לא יודעים איך להציל אותם, ויש כאלה שבעתיד עלולים לקרוס.

יואל רזבוזוב: אנשים שצריכים לחזור לעבודה, לא יהיה להם לאיפה.

יואל רזבוזוב: אז אני חושב שאנחנו כאן – באמת, זה לא עניין של קואליציה או אופוזיציה, כולנו צריכים לקום ולהגיד בקול אחד, לדרוש מהאוצר ומכל מי שהבטיח את ההבטחות לבוא ולעשות את הפעולות הנדרשות בשביל להציל את העסקים.

יואל רזבוזוב: אנשים כל החיים שילמו, והיום, כשהם צריכים את המדינה, המדינה לא לצידם.

יואל רזבוזוב: תודה.

יריב לוין: תודה רבה.

יריב לוין: חבר הכנסת משה אבוטבול, בבקשה.

משה אבוטבול: כבוד היושב-ראש, כנסת נכבדה, בימים האחרונים פורסם בתקשורת גילוי מכאיב ומזעזע על מצבות של יהודים שהפכו לאבני מדרכה בעיר פראג שבצ'כיה.

משה אבוטבול: שמותיהם של הנפטרים – גם באותיות בעברית – שהמצבות שלהם הפכו להיות חלק מתוך מדרכות, לא ניתנים לזיהוי מדויק, אך רואים עליהם גם כן את האותיות בעברית.

משה אבוטבול: אלו מצבות של קברי יהודים שחוללו שם בצ'כיה.

משה אבוטבול: הרב חיים קוצ'י, מחברי הקהילה היהודית במקום, כשהוא זיהה את זה תוך כדי עבודות של הרשות המקומית שם, הוא זיהה גם את הכתובות בעברית וגם תאריכי לידה של אותם נפטרים, גם סימנים של מגן דוד.

משה אבוטבול: בקהילה היהודית שוקלים שם, כאות כאב, לרכז את כל המצבות האלה ולעשות סוג של אנדרטה במקום שם, לשמר את זכרם.

משה אבוטבול: אני פונה דווקא מכאן לשרים החדשים שלנו שנכנסו לתפקיד – ראשית אני מברך אותם לרגל כניסתם לתפקיד בממשלה וקורא להם לפעול, לבדוק את העניין – גם לשר החוץ מר גבי אשכנזי, שייקח את העניין הזה לתשומת ליבו, לבדוק את הדברים, מה קורה שם, וכן גם לשרת התפוצות, הגברת ינקלביץ', שגם כן תצטרך להיכנס – הנושא הזה עדיין בתפוצות – לבדוק את העניין הזה, לפעול למיגור התופעה הזאת, להביא לפתרון הולם ומכובד על פי ההלכה היהודית.

משה אבוטבול: כי בכל אופן לנו יש ערך של כבוד לא רק לחיים, בעיקר גם כן לנפטרים.

משה אבוטבול: סתם הפך להיות רעה חולה כל הנושא הזה של שימור בתי העלמין בעולם.

משה אבוטבול: אנחנו צריכים לדעת, כי אנחנו כעם יהודי חייבים מאוד מאוד להיות זהירים במורשת שלנו; לנו יש כבוד מאוד גדול לנפטרים.

משה אבוטבול: אנחנו לא כמו בארצות כאלה שאת ההורים שלהם שמים בחוץ ושהציפורים ינקרו אותם אחרי שהם מסיימים את עולמם פה.

משה אבוטבול: אצלנו זה לא ככה.

משה אבוטבול: אצלנו הכבוד למורשת, לאותם אלה שהיו קדמונינו – נותנים להם כבוד גדול, אז כך גם מבוקש ומצופה מכל המדינות בעולם לשמר את הזכר.

משה אבוטבול: לכן אנחנו נאבקים על בתי העלמין.

משה אבוטבול: יש כמה אגודות שעושות עבודת קודש בנושא הזה.

משה אבוטבול: אני מכאן גם מחזק אותן.

משה אבוטבול: בראשן יהודי מאוד יקר, הרב יצחק שפירא מאנגליה, שעושה עבודת קודש קודשים, שימור בתי העלמין.

משה אבוטבול: יש כמה וכמה אגודות שעושות את זה.

משה אבוטבול: אני מחזק את ידיהן, וקורא גם להן להתעניין במה שקורה בצ'כיה במקרה הזה.

משה אבוטבול: ונקווה, בעזרת השם, שלא נדע שום צער.

משה אבוטבול: רק נזכור מה שחז"ל אמרו: "אם ראשונים כמלאכים – אנו כבני אדם, אך אם ראשונים כבני אדם – אנו כחמורים", ולא כחמורו של פנחס בן יאיר, שהיה אוכל רק דברים מעושרים.

משה אבוטבול: כלומר, תמיד אנחנו מסתכלים בגעגוע, באווירה מאוד מאוד חשובה, לדור הקודם, אנחנו חושבים שהם הרבה יותר מוצלחים מאיתנו, ואנחנו באמת מעריכים אותם.

משה אבוטבול: וחלק מההערצה זה גם לשמר את זכרם, את כבודם ואת פטירתם.

משה אבוטבול: ועל זה כבר נאמר: "אם לא תדעי לך היפה בנשים צאי לך בעקבי הצאן".

משה אבוטבול: לחזור אחורה למורשת, לשמור על קברי היהודים בכל העולם כולו.

משה אבוטבול: תודה רבה, אדוני היושב-ראש.

יריב לוין: תודה רבה.

יריב לוין: חבר הכנסת אנטאנס שחאדה, בבקשה.

אנטאנס שחאדה: כבוד היושב-ראש, חבריי חברי הכנסת, אני אדבר היום על הזלזול הקיים כלפי החיים, או הזלזול בחיי האזרחים הערבים בישראל, ועל ההבדל בין רשלנות לבין גזענות, או ליתר דיוק – רשלנות שמקורה בגזענות והצורך לשנות מציאות זו.

אנטאנס שחאדה: מזה שלושה ימים איימן ספיה – בחור צעיר, רקדן בלט מפורסם ברמה בין-לאומית מכפר יאסיף – נעדר מול חופי עתלית.

אנטאנס שחאדה: מאז, החיפושים המשטרתיים בעיקר מתקיימים בכוחות קטנים ומצומצמים ביותר.

אנטאנס שחאדה: היום ארגנו – המשפחה, הידידים והמכירים הרבים שמתאספים מול החוף – מבצע מתנדבים בחיפוש אחרי איימן.

אנטאנס שחאדה: בין היתר השתתפו סירות מעכו, סירות דייגים קטנות מעכו ומג'יסר א-זרקא.

אנטאנס שחאדה: ומה המשטרה עשתה מול זה?

אנטאנס שחאדה: היא החלה לשחרר דוחות לאותם דייגים, לאותן ספינות דיג שבאו להשתתף, בטענה שהן נמצאות באזור אסור לדיג, במקום להגביר ולהגביר ולהוסיף עוד כוחות בחיפוש ולעזור ולהקל על החיפושים.

אנטאנס שחאדה: באותה נימה, אדוני היושב-ראש, אותו יחס מזלזל עולה מתפקוד המשטרה במקרה הרצח שהיה של הצעיר מוסטפא יונס מכפר עארה בערערה, שנרצח ביציאה מבית חולים מול אימו וכאשר הייתה אימו לצידו.

אנטאנס שחאדה: כל התחקירים מראים שלא היה כל צורך בירי, זאת הייתה הוצאה להורג ללא כל הצדקה.

אנטאנס שחאדה: אותם שומרים אפילו לא הוצאו לחופשה.

אנטאנס שחאדה: הם עדיין מתפקדים, לא נפתחה חקירה משטרתית, כפי שראוי במקרים כאלה.

אנטאנס שחאדה: את אותו יחס מזלזל אנחנו רואים בהמשך הרצח ומעשי האלימות ביישובים הערביים.

אנטאנס שחאדה: לאחרונה חזרנו לראות באופן כמעט שבועי מקרי רצח, ורק אתמול פורסם שהמשטרה הפעילה בפעם הראשונה תוכנית – או עד, גייסה סוכן בפעם הראשונה בתוכנית להגנת עדים.

אנטאנס שחאדה: רק אחרי מאות מקרי רצח ופשיעה ואלימות בחברה הערבית ניאותה המשטרה להפעיל מנגנון זה.

אנטאנס שחאדה: את המשך הזלזול, אנחנו רואים גם במקרי ההריגה או המוות בתאונות העבודה, שרובם ככולם, לצערנו, גם בחורים צעירים מהחברה הערבית.

אנטאנס שחאדה: אחרי כל זה, אדוני היושב-ראש, באים ושואלים אותנו: האם יש גזענות, האם יש זלזול, האם יש אפליה?

אנטאנס שחאדה: אנחנו אומרים: בואו, תראו את המקרים האלה ותעשו בדק בית.

אנטאנס שחאדה: אנחנו לא נשתוק, לא נוותר, נמשיך להיאבק כדי לשנות תרבות ויחס אלה, כדי לשנות שינוי מהותי את הזלזול כלפי חיי האזרחים הערבים.

אנטאנס שחאדה: תודה.

יריב לוין: תודה רבה.

יריב לוין: חבר הכנסת מתן כהנא – איננו.

יריב לוין: חבר הכנסת עודד פורר, בבקשה.

עודד פורר: תודה, אדוני היושב-ראש.

עודד פורר: אדוני השר, קודם כול ברכות על תפקידך החדש, אבל בתפקידך הישן עוד ישבת בוועדת הכספים בחודשיים האחרונים של הקורונה.

עודד פורר: היית משתתף פעיל מאוד בדיונים.

עודד פורר: עכשיו שאתה חלק מהממשלה אז כחלק מהדיון שקיימנו היום אני יכול להגיד לך שכמעט אף אחת מההבטחות שהממשלה הבטיחה בחודשיים האחרונים לא קרתה בפועל: החל מדמי האבטלה לעצמאים על חודש מאי, שאמורים היו להתקבל והודיעו עכשיו שלא יהיו; קרן ההלוואות לעסקים בסיכון, ואתה יודע מה המשמעות של הקרן הזאת, שאותה ביקשנו – אם היא תתממש, היא תתממש בעוד שבועות ארוכים.

עודד פורר: צריך להבין: קרן ההלוואות לעסקים בסיכון שתינתן בעוד שבועיים או שלושה, כבר אין לה רלוונטיות, כי העסקים שהיו בסיכון בחודשיים האחרונים לא ישרדו את השבועיים-שלושה הבאים.

עודד פורר: כשאני מדבר על העלאת ארנונה ב-1.1% ב-2021 – מה שפורסם אתמול והיום דנו בו בוועדה – רק בגלל עליית השכר במגזר הציבורי: זה שיא החזירות של להכניס את היד לכיס של האזרחים ואחר כך גם לתת להם סטירת לחי.

עודד פורר: במקום שיבינו עכשיו בממשלה את המצב, שבו אין ברירה: צריך להתכנס.

עודד פורר: כולם צריכים להתכנס, גם אנחנו צריכים להתכנס וצריכים לתת אופק לבעלי העסקים והעצמאים.

עודד פורר: אני אומר לכם – לך, אדוני היושב-ראש, לך, אדוני השר: המציאות שאנחנו ניתקל בה בעוד חודשיים ושלושה תהיה חמורה לאין ערוך ממה שמדמיינים בכלל עכשיו.

עודד פורר: לפגוש את פקידי משרדי הממשלה היום, שבאים לוועדה ומרגישים בנינוחות כזאת כאילו סיימנו את הקורונה – אז אני אומר לכם, כמי שבקי מאוד בנתונים היום:

עודד פורר: אנחנו רק בתחילתו של הגל הכלכלי שהולך לשטוף פה את מדינת ישראל מבחינת המשבר, וכדאי לעשות את הצעדים האלה שעה אחת קודם.

עודד פורר: כי כל שעה שעוברת, כל יום שעובר עוד עסקים נסגרים ולפחות אנשים שנמצאים היום בחל"ת יהיה מקום עבודה לחזור אליו.

יריב לוין: תודה רבה.

יריב לוין: תם הפרק הזה.

יריב לוין: הודעה ליושב-ראש הוועדה המסדרת חבר הכנסת איתן גינזבורג.

יריב לוין: אני מבין שהיא אינה מחייבת הצבעה.

איתן גינזבורג: תודה רבה, אדוני היושב-ראש.

איתן גינזבורג: חבריי חברי הכנסת, אני מתכבד להודיע על חילופי אישים בוועדה המסדרת: מטעם סיעת הליכוד – במקום חבר הכנסת פטין מולא תכהן חברת הכנסת טלי פלוסקוב; ומטעם סיעת יהדות התורה – במקום חבר הכנסת אורי מקלב, יכהן חבר הכנסת יעקב אשר.

איתן גינזבורג: לא צריך הצבעה.

איתן גינזבורג: תודה רבה.

יריב לוין: תודה רבה.

יריב לוין: חברות וחברי הכנסת.

יריב לוין: תם סדר-היום.

יריב לוין: הישיבה הבאה תתקיים מחר, יום רביעי, ד' בסיוון התש"ף, 27 במאי 2020, בשעה 11:00.

יריב לוין: ישיבה זו נעולה.